Eesti Gaas jätkab gaasi hinna langetamist kodutarbijatele, tuues märtsis hinna 46 sendi peale kuupmeetrilt. Hinnalangetusest teatas ka Alexela.
Kui jaanuaris langetas Eesti Gaas hinda 60 sendile, siis veebruaris juba 49,5 sendile ning mätsis langeb hind 46 sendini kuupmeetri eest.
Alexela langetab veebruaris hinda võrreldes jaanuariga 18,5 protsenti ning märtsis veel täiendavalt 7 protsenti – uus hind on märtsis 0,45 eurot kuupmeetrilt koos käibemaksuga.
"Maagaasi hind on keset talve langenud suvisele tasemele, külmadest ilmadest hoolimata on gaasi hind aasta alguses poole väiksemaks sulanud," lausus Eesti Gaasi juhatuse esimees Margus Kaasik.
Kaasik lisas veel, et kui eelmisel küttehooajal vedas energiahindu üles gaas, siis nüüd on rollid vahetunud ja keskseks teemaks kujunenud elektrienergia tarnekindlus ja hind.
Kui varem jõudis maagaas Eestisse peamiselt mööda torustikku Venemaalt, siis praegu tuuakse seda valdavalt Ameerika Ühendriikidest ja Norrast veeldatud kujul ehk LNG-na Soome Inkoo ja Leedu Klaipeda terminalidesse. Eesti Gaas tõi möödunud aastal piirkonda 18 laevatäit LNG-d. Üks laevatäis gaasi moodustab umbes neljandiku Eesti aastasest gaasitarbimisest.
Toimetaja: Mirjam Mäekivi